九月十五日濟川諸公同遊因成長韻
作者：錢紳
朝代：宋

paragraphs: 好山如佳人，變態百種好。
陰晴朝暮間，可愛不可道。
時時思一見，如垢久不澡。
我來正清秋，令人豁懷抱。
秋色佳有餘，俗客迹如掃。
佳哉二三友，在席毎傾倒。
杖策窮縈迴，高絕須一到。
幽尋不厭倦，遇境即窮討。
堦前千歳松，閲盡衆木槁。
庭下百尺井，空傳天眼老。
陸子賞遺味，至今泉浩浩。
高僧掛衣去，誰識衣中寶。
九淵深非龍，徒見腓百草。
衆泉失蹊逕，迸散不可考。
世事毎如此，所合輙顛倒。
夜深山色清，更對冰輪皓。
竹栢影參差，水中交荇藻。
迴棹艤波心，如在蓬瀛島。
舉觴望青天，醉鄉得深造。
兹遊須再嗣，萬事殊未保。